“วิลักษณ์-วรรคสร โหลทอง” ยื่นทำเทนเตอร์ฯ หุ้น SPORT ที่ 0.17 บ./หุ้น หวังเพิกถอนจากตลาดฯ
"วิลักษณ์-วรรคสร โหลทอง" ยื่นทำเทนเตอร์ฯ หุ้น SPORT ที่ 0.17 บ./หุ้น หวังเพิกถอนจากตลาดฯ
6 ก.ย. 2562

บริษัท สยามสปอร์ต ซินดิเคท จำกัด (มหาชน) หรือ SPORT เปิดเผยว่า ที่ประชุมคณะกรรมการบริษัทมีมติอนุมัติให้เรียกประชุมผู้ถือหุ้นเพื่อพิจารณาอนุมัติการเพิกถอนหลักทรัพย์ของบริษัทออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลท.)
ทั้งนี้ เนื่องจากเมื่อวันที่ 6 ก.ย.62 บริษัทได้รับหนังสือแจ้งความประสงค์ในการเข้าทำคำเสนอซื้อหลักทรัพย์ทั้งหมดของบริษัทเพื่อการเพิกถอนหลักทรัพย์ของบริษัทออกจากการเป็นหลักทรัพย์จดทะเบียนในตลาดหลักทรัพย์จาก นายวิลักษณ์ โหลทอง และ นายวรรคสร โหลทอง ซึ่งเป็นผู้ถือหุ้นใหญ่ของบริษัทที่ถือหุ้นรวมกัน 36.27% ของจำนวนหุ้นที่จำหน่ายได้แล้วทั้งหมดของบริษัทในราคา 0.17 บาท/หุ้น 
สำหรับวัตถุประสงค์ในการเพิกถอนหลักทรัพย์ฯ ดังนี้
1) ลดภาระค่าธรรมเนียมและค่าใช้จ่ายที่เกี่ยวเนื่องกับการดำรงสถานะเป็นบริษัทจดทะเบียนในตลาดหลักทรัพย์ของ SPORT
2) ลดกฎเกณฑ์และกฎหมายที่เกี่ยวข้องที่ SPORT ต้องปฏิบัติตามในฐานะที่เป็นบริษัทจดทะเบียนในตลาดหลักทรัพย์เพื่อเพิ่มความคล่องตัวในการดำเนินธุรกิจ
3) เปิดทางเลือกให้ผู้ถือหุ้นรายย่อยในการขายหุ้น เนื่องจากงบการเงินฉบับล่าสุดของ SPORT แสดงส่วนของผู้ถือหุ้นมีค่าน้อยกว่าศูนย์ซึ่งอาจเป็นเหตุทำให้เข้าข่ายถูกเพิกถอนจากการเป็นหลักทรัพย์จดทะเบียนในอนาคต